BG Официален вестник на Европейския съюз C 148/18

Обявление във връзка с решението на Общия съд на Европейския съюз по дело T-310/12 относно Регламент за изпълнение (ЕС) № 325/2012 на Съвета за налагане на окончателно антидъмпингово мито и окончателно събиране на временното мито, наложено върху вноса на оксалова киселина с произход от Индия и Китайската народна република

(2016/C 148/06)

В решението си от 20 май 2015 г. по дело T-310/12 Yuanping Changyuan Chemicals Co. Ltd./Съвет (1) Общият съд на Европейския съюз („Общият съд“) отмени Регламент за изпълнение (ЕС) № 325/2012 на Съвета за налагане на окончателно антидъмпингово мито върху вноса на оксалова киселина с произход от Индия и Китайската народна република („обжалвания регламент“) (2) в частта му, която се отнася до Yuanping Changyuan Chemicals Co. Ltd („засегнатия производител износител“).

В решението си Общият съд постанови, че обжалваният регламент не съдържа подходящо изложение на мотивите съгласно член 296 от Договора за функционирането на Европейския съюз (ДФЕС) във връзка с метода на определяне на маржа на вредата по отношение на засегнатия производител износител.

Като последица от решението вносът в Европейския съюз на оксалова киселина, произведена от засегнатия производител износител, вече не се облага с антидъмпинговото мито, наложено с обжалвания регламент.

В съответствие с член 266 от ДФЕС институциите на Съюза са длъжни да предприемат необходимите мерки за изпълнение на решенията на Съда.

Отчита се обстоятелството, че при процедура, включваща няколко административни етапа, отмяната на един от тях не води до отмяна на цялата процедура (3). Антидъмпинговото разследване е пример за подобна процедура, включваща няколко етапа. Ето защо частичната отмяна на Регламент за изпълнение (ЕС) № 325/2012 на Съвета не води до отмяна на целия обжалван регламент. В съответствие с това при изпълнението на решението на Общия съд от 20 май 2015 г. институциите на Съюза имат възможността да коригират онези аспекти на обжалвания регламент, които са довели до частичната му отмяна, като същевременно оставят без изменение частите, които не са засегнати от решението (4). Останалите констатации в обжалвания регламент, които не са оспорени в предвидения за това срок или са оспорени, но са отхвърлени от Общия съд в неговото решение и поради това не са довели до отмяната на обжалвания регламент, остават в сила.

Поради това Комисията взе решение да възобнови антидъмпинговото разследване във връзка с вноса на оксалова киселина с произход от Китайската народна република от момента, в който е възникнала незаконосъобразността. Обхватът на възобновеното разследване е ограничен до изпълнение на решението на Общия съд, описано по-горе.

Информация за митническите органи

Окончателните антидъмпингови мита, платени съгласно Регламент (ЕС) № 325/2012 върху вноса в Европейския съюз на оксалова киселина, независимо дали е под формата на дихидрат (номер по CUS 0028635-1 и номер по CAS 6153-56-6) или на анхидрид (номер по CUS 0021238-4 и номер по CAS 144-62-7) и независимо дали е под формата на воден разтвор или не, понастоящем класирана в код по КН ex 2917 11 00 (код по ТАРИК 2917110091) и с произход от Китайската народна република, произведена от засегнатия производител износител (допълнителен код по ТАРИК B232), и временните мита, окончателно събрани в съответствие с член 2 от Регламент (ЕС) № 325/2012, следва да бъдат възстановени или опростени. Исканията за възстановяване или опрощаване трябва да бъдат отправени към националните митнически органи в съответствие с приложимото митническо законодателство.

(1) ОВ C 221, 6.7.2015 г., стр. 7.

(2) ОВ L 106, 18.4.2012 г., стр. 1.

(3) Дело Industrie des poudres sphériques (IPS)/Съвет (T-2/95, Recueil 1998 г., стр. II-3939).

(4) Дело Industrie des poudres sphériques (IPS)/Съвет (C-458/98 P, Recueil 2000 г., стр. I-08147).